## Odluka Hrvatske agencije za poštu i elektroničke komunikacije klasa: UP/I-344-01/09-01/1738 od 21. kolovoza 2009.

### NN 108/2009 (11.9.2009.), Odluka Hrvatske agencije za poštu i elektroničke komunikacije klasa: UP/I-344-01/09-01/1738 od 21. kolovoza 2009.

HRVATSKA AGENCIJA ZA POŠTU I ELEKTRONIČKE KOMUNIKACIJE

2795

Na temelju članka 12., članka 14. stavka 4. i članka 128. stavka 2. Zakona o elektroničkim komunikacijama (»Narodne novine« 73/08, u daljnjem tekstu: ZEK), članaka 55. i 56. Zakona o telekomunikacijama (»Narodne novine« 122/03, 158/03, 60/04, 70/05, u daljnjem tekstu: ZOT) te članka 141. Zakona o općem upravnom postupku (»Narodne novine« 53/91,103/96, u daljnjem tekstu: ZUP) povodom zahtjeva trgovačkog društva HT-Hrvatske telekomunikacije d.d., Zagreb, Savska cesta 32, za izdavanjem suglasnosti na izmjenu načina obračuna mjesečne naknade za veleprodajne usluge, Vijeće Hrvatske agencije za poštu i elektroničke komunikacije (u daljnjem tekstu: Vijeće HAKOM-a), na sjednici održanoj 21. kolovoza 2009. donijelo je sljedeću

ODLUKU

1. Trgovačkom društvu HT-Hrvatske telekomunikacije d.d., Zagreb, Savska cesta 32, izdaje se suglasnost na izmjenu načina obračuna mjesečne naknade za veleprodajne usluge na sljedeći način:

Članak 7. stavak 7.1 točka 4., Standardne ponude HT-Hrvatskih telekomunikacija d.d. za davatelje usluga pristupa internetu mijenja se i glasi:

»Mjesečna naknada za Uslugu pristupa mreži obračunava se i naplaćuje za mjesečno razdoblje (kalendarski mjesec) putem računa koji izdaje T-Com. Mjesečna naknada obračunava se u računu tekućeg mjeseca za usluge pružene u tom mjesecu.«

Članak 12. stavak 12.2., Ponude HT-Hrvatskih telekomunikacija d.d. za veleprodaju iznajmljenih telekomunikacijskih vodova mijenja se i glasi:

»Mjesečna naknada obračunava se u računu tekućeg mjeseca za usluge pružene u tom mjesecu.«

Briše se sedma rečenice članka 12. stavka 12.2., Ponude HT-Hrvatskih telekomunikacija d.d. za veleprodaju iznajmljenih telekomunikacijskih vodova koja glasi: »T-Com izdaje mjesečni račun za usluge do 5. dana u mjesecu za tekući mjesec.«

Članak 7. stavak 7.1 točka 4., Standardne ponuda HT-Hrvatskih telekomunikacija d.d. za davatelje usluga s dodanom vrijednosti mijenja se i glasi:

»Mjesečna naknada za Uslugu pristupa mreži i IN Usluge obračunava se i naplaćuje za mjesečno razdoblje (kalendarski mjesec) putem računa T-Coma. Mjesečna naknada obračunava se u računu tekućeg mjeseca za usluge pružene u tom mjesecu.«

Članak 8. stavak 8.1. točka 4. Standardne ponude HT-Hrvatskih telekomunikacija d.d. za davatelje usluga s dodanom vrijednosti za potrebe pružanja usluga telefonskog glasovanja (061) mijenja se i glasi:

»Mjesečna naknada za Uslugu pristupa mreži obračunava se i naplaćuje za mjesečno razdoblje (kalendarski mjesec) putem računa koji izdaje T-Com. Mjesečna naknada obračunava se u računu tekućeg mjeseca za usluge pružene u tom mjesecu.«

2. Ova odluka stupa na snagu i primjenjuje se danom donošenja.

3. Ova odluka objavit će se u »Narodnim novinama« i na službenim internetskim stranicama Hrvatske agencije za poštu i elektroničke komunikacije.

Obrazloženje

Dana 19. lipnja 2009. Hrvatska agencija za poštu i elektroničke komunikacije (u daljnjem tekstu: HAKOM) zaprimila je zahtjev trgovačkog društva HT-Hrvatske telekomunikacije d.d. (u daljnjem tekstu: T-Com) za izdavanjem suglasnosti na izmjenu načina obračuna mjesečne naknade za veleprodajne usluge. T-Com je 30. lipnja 2009. dostavio HAKOM-u nadopunu prijedloga od 19. lipnja 2009., radi toga što je u prvom dopisu greškom ispustio navesti i prijedlog izmjene Standardne ponude HT-Hrvatskih telekomunikacija d.d. za davatelje usluga s dodanom vrijednosti za potrebe pružanja usluga telefonskog glasovanja (061).

Nastavno na navedenu izmjenu, u cilju povećanja zadovoljstva korisnika, pojednostavljenja internih postupaka obračuna i naplate, te ujednačavanja načina obračuna mjesečne naknade svih maloprodajnih i veleprodajnih usluga, T-Com ističe da je namjera promjene načina obračuna mjesečne naknade, umjesto unaprijed, obračunavati mjesečnu naknadu za tekući mjesec za usluge pružene u tom mjesecu.

HAKOM je u skladu s člankom 52. ZEK-a, 17. srpnja 2009. završio postupak analize mjerodavnih tržišta te je Vijeće HAKOM-a donijelo odluke o određivanju operatora sa znatnijom tržišnom snagom na mjerodavnim tržištima, a kojima su ujedno i propisane regulatorne obveze. Analiza tržišta obuhvatila je dosadašnju Standardnu ponudu HT-Hrvatskih telekomunikacija d.d. za uslugu pristupa izdvojenoj lokalnoj petlji te Standardnu ponudu za usluge međusobnog povezivanja HT-Hrvatskih telekomunikacija d.d. kao i Dodatak Standardnoj ponudi HT-Hrvatskih telekomunikacija d.d. za davatelje usluga pristupu Internetu koji se odnosi na širokopojasni pristup internetu (pružanje ADSL transport usluge i ADSL pristupa) te je time zahtjev T-Coma usvojen.

Tržišta na koje se odnose ostale navedene standardne ponude HT-a još nisu analizirana, stoga je HT i dalje obvezan na izmjene standardnih ponuda pribaviti prethodnu suglasnost Vijeća HAKOM-a, temeljem članka 128. stavka 2. ZEK-a, a u svezi s člankom 55. (»Minimalni zahtjev za iznajmljene telekomunikacijske vodove«) te člankom 56. (»Međusobno povezivanje«) ZOT- a.

HAKOM je mišljenja da navedena izmjena omogućava jednostavniji i transparentniji postupak ugovaranja i pružanja T-Com usluga na zadovoljstvo krajnjih korisnika.

Slijedom svega navedenog, Vijeće HAKOM- a je temeljem članka 12., članka 14. stavka 4. i članka 128. stavka 2. ZEK-a, a u svezi s člancima 55. i 56. ZOT-a te člankom 141. ZUP-a odlučilo kao u izreci ove odluke.

UPUTA O PRAVNOM LIJEKU

Protiv ove odluke žalba nije dopuštena, ali se može pokrenuti upravni spor pred Upravnim sudom Republike Hrvatske u roku od 30 dana od dana primitka.

Klasa: UP/I-344-01/09-01/1738

Urbroj: 383-09-03

Zagreb, 21. kolovoza 2009.

Predsjednik Vijeća
Gašper Gaćina, dipl. ing. el., v. r.

Odluka, NN 108/2009-2795